Staatsrede: Beweging kies om self te bou eerder as staatsafhanklikheid - Wêreldwyd
Staatsrede: Beweging kies om self te bou eerder as staatsafhanklikheid
deur Wêreldwyd | Feb 14, 2020 | Blitsnuus, Nuus
Die Solidariteit Beweging het vandag in reaksie op pres. Cyril Ramaphosa se staatsrede bevestig dat hy ongeag sekere twyfelagtige voornemens en beloftes wat gemaak is, steeds sal aanhou om gemeenskapsinstellings en projekte te bou om sodoende ŉ vry, veilige en voorspoedige toekoms in Suid-Afrika vir sy lede te verseker.
Die Beweging, wat uit sowat 18 instellings bestaan, het dit gestel dat alhoewel pres. Ramaphosa die versekering gegee het dat hindernisse uit die weg geruim sal word sodat die privaat sektor kan floreer en dat staatspandering ingeperk sal word, die regering steeds daartoe verbind is om beleide wat die ekonomie onomkeerbare skade gaan berokken soos onteiening sonder vergoeding en die implementering van die nasionale gesondheidsversekering uit te voer.
Die Beweging reken voorts dat die ANC se ideologiese begronding om die nasionale demokratiese rewolusie uit te voer deur die staat meer mag te gee en meer te sentraliseer lynreg teen sekere voornemens wat in die toespraak onthul is, indruis.
Volgens Francois Redelinghuys, kommunikasiebestuurder van die Beweging, is die Beweging daartoe verbind om Suid-Afrika as ’n geheel suksesvol te maak, en dat die toekoms nie alleenlik aan die regering oorgelaat kan word nie. “Die mislukkings van die regering is duidelik vir almal om te sien. Die agteruitgang in opleiding, ekonomiese groei, veiligheid, kragvoorsiening en werkloosheid is maar net ’n paar voorbeelde daarvan sedert die vorige Staatsrede,” het Redelinghuys gesê.
“Die Staatsrede bevestig maar net weereens vir die Beweging dat ŉ toekoms deur middel van gemeenskapsinstellings eerder as staatsafhanklikheid verseker moet word,” het Redelinghuys afgesluit.